Ir-Regolament tal-Kummissjoni (KEE) Nru 822/76
tas-7 ta’ April 1976
dwar il-kondizzjonijet u l-proċeduri għall-għarfien ta’ gruppi tal-produtturi ta’ dawk li jrabbu d-dud tal-ħarir
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ekonomika Ewropea,
Wara li kkunsidrat r-Regolament tal-Kunsill (KEE) Nru 707/76 tal-25 ta’ Marzu 1976 dwar l-għarfien ta’ gruppi tal-produtturi ta’ dawk li jrabbu d-dud tal-ħarir [1], u b’mod partikolari l-Artikolu 3 tiegħu,
Billi l-Artikolu 2 tar-Regolament (KEE) Nru 707/76 jipprovdi għall-għarfien ta’ gruppi tal-produtturi li jipprovdu xiehda ta’ attività ekonomika fuq skala adekwata; billi din il-kondizzjoni għandha tkun definita f’aktar dettall u li ssir konċessjoni għal derogi possibbli f’reġjuni bi produzzjoni baxxa;
Billi id-disposizzjonijiet li għandhom x’ jaqsmu mal-proċedura għall-għoti u l-irtirar ta’ l-għarfien għandhom jiġu amplifikati billi jiġi speċifikat it-tagħrif li jrid jiġi fornut meta tintbagħat l-applikazzjoni;
Billi, għall-informazzjoni ta’ l-Istati Membri u l-partijiet konċernati, lista għandha tiġi pubblikata fil-bidu ta’ kull sena, tal-gruppi li ġew konoxxuti matul is-sena ta’ qabel u ta’ dawk li r-rikonoxximent tagħhom kien ġie rtirat matul l-istess perjodu;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni għal-Kittien u l-Qanneb,
ADOTTAT DAN IR-REGOLAMENT:
Artikolu 1
1. Sabiex jinkiseb l-għarfien, grupp għandu jinkludi mill-inqas 500 produttur li jżaw jew jintrabtu li jużaw mill-inqas 2500 kaxxa matul is-sena tal-marketing li fiha jingħata l-għarfien.
2. Iżda, skond il-proċedura preskritta fl-Artikolu 12 tar-Regolament tal-Kunsill (KEE) Nru 1308/70 tad-29 ta’ Ġunju 1970 dwar l-organizzazzjoni komuni fis-suq fil-kittien u l-qanneb [2] kif l-aħħar emendat mir-Regolament (KEE) Nru 814/76 [3], Stat Membru jista’ jiġi awtorizzat, fuq talba, li jagħti l-għarfien f’reġjun ta’ produzzjoni baxxa lill-grupp li ma jissodisfax il-kondizzjoni definita f’ paragrafu 1.
Artikolu 2
Id-dokumenti u t-tagħrif li ġej għandhom jakkompanjaw kull applikazzjoni għall-għarfien:
(a) l-istatut,
(b) l-ismijiet ta’ persuni awtorizzati li jaġixxu fl-isem ta’ u għan-nom tal-grupp,
(ċ) lista ta l-attivitajiet li jiġġustifikaw l-applikazzjoni għall-għarfien,
(d) prova li d-disposizzjonijiet ta’ l-Artikolu 1 jkunu ġew imħarsa,
(e) ir-regoli adottati skond it-tieni inċiż ta’ l-Artikolu 1(b) tar-Regolament (KEE) Nru 707/76, u b’mod partikolari dawk li għandhom x’ jaqsmu mat-tnixxif tal-fosdqa.
Artikolu 3
1. L-Istati Membri għandhom jiddeċiedu dwar l-applikazzjoni għall-għarfien fi żmien xahrejn li jkunu rċevewha.
2. L-għarfien ta’ grupp għandu jiġi rtirat jekk il-kondizzjonijiet preskritti għall-għarfien ma jibqgħux jikkonformaw aktar jew jekk għarfien bħal dak ikun ibbażat fuq tagħrif li mhux korrett. L-għarfien għandu jiġi rtirat b’effett retroattiv jekk ikun inkiseb jew tgawda frewdolentement.
3. L-Istati Membri għandhom jeżerċitaw sorveljanza kontinwa biex jiżguraw li l-gruppi li jkollhom l-għarfien josservaw il-kondizzjonijiet għall-għarfien.
Artikolu 4
1. Fejn Stat Membru jagħti, jirrifjuta jew jirtira l-għarfien ta’ grupp għandu jinforma lill-Kummissjoni b’dan fi żmien xahrejn u, meta jirrifjuta applikazzjoni għall-għarfien jew jirtira għarfien, jindika r-raġunijiet tiegħu għal dan.
2. Fil-bidu ta’ kull sena l-Kummissjoni għandha tiżgura l-pubblikazzjoni fil-Ġurnal Uffiċjali tal-Komunitajiet Ewropej tal-lista tal-gruppi li jkunu ngħataq l-għarfien matul is-sena ta’ qabel u dawk li lilhom l-għarfien ikun ġie rtirat matul l-istess perjodu.
Artikolu 5
Dan ir-Regolament għandu jidħol fis-seħħ fit-tielet jum li jiġi wara l-pubblikazzjoni fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fis-7 ta’ April 1976.